Wonderboom-lughawe gesluit oor veiligheidsrisiko’s(Foto: Facebook) Die Wonderboom Lughawe in Pretoria is Donderdagmiddag vir alle lugverkeer gesluit weens ernstige veiligheidsrisiko’s. Ian Melamed, die nuwe lughawebestuurder, het dié drastiese stap geneem omdat die lughawe se gras glo te lank is. Hy het die huurders slegs 30 minute kennis gegee voor die bevel amptelik van krag geword het. Die lughawe is skynbaar met die medewete van Burgerlugvaart gesluit. Melamed het vanmiddag aan ontstoke huurders en eienaars van vliegskole by Wonderboom gesê hy was genoodsaak om die lughawe te sluit sonder om die nodige vooraf kennisgewing uit te reik omdat hy geen verdere risiko’s wou waag nie. Maroela Media het ŉ klankgreep van die vergadering tussen Melamed en die huurders ontvang waarin Melamed sê dit is duidelik dat niemand verstaan hoe lugvaart werk nie. “Wat gebeur as daar ŉ voorval of ŉ ongeluk is terwyl ek wag dat daar genoegsame tyd moet verloop?” vra hy terwyl die woedende huurders hom met vrae bestook. Die lughawe was sedert Augustus 2019 in die nuus weens vele klagtes oor die vorige bestuur. Professional Aviation Services het hul kontrak met die Tshwane Metro, aan wie Wonderboom behoort, later gekanselleer en die lughawe in Desember verlaat. Hulle is toe vervang deur Ntiyiso Consulting wat Melamed as die lughawebestuurder van 1 Januarie 2020 af aangestel het. Die Wonderboom-lughawe. (Foto: Verskaf) Die huurders bevraagteken Melamed se aanstelling omdat niemand hulle ingelig het dat hy die nuwe lughawebestuurder is nie. Hy sê daarop dat hy deur Tshwane aangestel is en dat Burgerlugvaart sy aanstelling erken het. Die nuwe konsultante het skynbaar steeds nie amptelike dokumente oor hul aanstelling van die Tshwane Metro ontvang nie en niemand is tans seker wie vir wat op die lughawe verantwoordelik is en wie die gras moet sny nie. Die huurders sê hulle sou self ingespring het as hulle van Melamed se planne geweet het. “As jy nie in 30 dae kon sien dat niemand die gras sny nie, dan het ons ŉ probleem,” sê een van die huurders. “As jy die lughawe wil bestuur in die hoop dat die munisipaliteit die gras die een of ander tyd gaan sny, kan dit weke of maande of selfs jare duur terwyl die lughawe gesluit bly.” Christian Maiorana, die voorsitter van WAIG, die organisasie waaraan Wonderboom se huurders behoort, sê in die opname aan Melamed dat hy pas 60 ondernemings gesluit het. “Hier is 2 000 mense op die lughawe wat hierdeur geraak word.” Melamed het laat vanmiddag aan die huurders gesê hulle kan wel op eie risiko die lughawe gebruik, maar daar is tans onsekerheid of sulke vlugte deur versekering gedek is.